Ooievaar besoek GW se Sias | Netwerk24
Ooievaar besoek GW se Sias
Deur Marnus Kok 26 Mei 2020 18:45
Griekwas se Sias Koen en sy vrou, Wilné, en hul dogtertjie, Lara. Foto: Facebook
Lara, die Koen-egpaar se eersteling, het Maandagmiddag rondom die etensuur die eerste lewenslig in Kimberley aanskou.
"My hart wil bars van opgewondenheid. Dit is 'n ongelooflike gevoel, iets wat ek nie eintlik kan beskryf nie. Mense sê altyd dit is spesiaal, maar dit is soveel meer," sê Sias.
"Dit is 'n uitdagende tyd (met die Covid-19-pandemie), maar al wat vir my saak maak, is dat sy gesond is. Sy is regtig so mooi. Ek was deel van die kraamproses, so dit was iets besonders vir my."
Sias Koen verlede jaar in 'n Pro14-wedstryd vir die Cheetahs teen Munster in aksie. Foto: Gallo Images
Op die rugbyveld is die 26-jarige Sias, 'n losvoorspeler, 'n klipharde kalant wat nie skroom om die vuilwerk te doen nie. Hy het hom laat in 2019 as leenspeler by die Cheetahs in Bloemfontein aangesluit en het vir hulle in die Pro14-reeks diens gedoen.
Sy leentydperk verstryk aan die einde van Mei, en wanneer rugby vanjaar ná die staat van inperking hervat word, sal hy weer by die Poubloues inval.
Sedert Sias hom in 2016 by Griekwas aangesluit het, het hy hom as 'n belangrike rat in die Poublou-masjien onderskei en het dié span ook al by geleentheid aangevoer.